KOMISIJOS REGLAMENTAS (EB) Nr. 1678/2006
2006 m. lapkričio 14 d.
iš dalies keičiantis Reglamento (EB) Nr. 92/2005 nuostatas dėl gyvūninės kilmės šalutinių produktų alternatyvių naikinimo ir panaudojimo būdų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 5 straipsnio 2 dalies g punktą ir 6 straipsnio 2 dalies i punktą,
kadangi:
(1)
Reglamente (EB) Nr. 1774/2002 nustatytos gyvūninės kilmės šalutinių produktų naikinimo ir panaudojimo būdų taisyklės. Jame taip pat numatyta galimybė naudoti papildomus gyvūninės kilmės šalutinių produktų naikinimo būdus ir kitus tokių produktų panaudojimo būdus, kurie patvirtinami pasikonsultavus su atitinkamu moksliniu komitetu.
(2)
Remiantis Mokslo iniciatyvinio komiteto ir Europos maisto saugos tarnybos pateiktomis nuomonėmis, iki šiol buvo patvirtinti šeši procesai kaip gyvūninės kilmės šalutinių produktų alternatyvūs naikinimo ar panaudojimo būdai pagal 2005 m. sausio 19 d. Komisijos reglamentą (EB) Nr. 92/2005, įgyvendinantį Europos Parlamento ir Tarybos reglamento (EB) Nr. 1774/2002 nuostatas dėl gyvūninės kilmės šalutinių produktų pašalinimo ar panaudojimo būdų ir iš dalies pakeičiantį jo VI priedą dėl biodujų transformavimo ir lydytų taukų perdirbimo (2).
(3)
Remdamasi dar vienu prašymu Europos maisto saugos tarnyba 2006 m. liepos 13 d. pateikė nuomonę dėl termomechaninio biokuro gamybos proceso saugos. Todėl iš dalies keičiant Reglamentą (EB) Nr. 92/2005 reikia atsižvelgti į sąlygas, kuriomis šis procesas buvo laikomas saugiu mėšlo, virškinamojo trakto turinio ir 3 kategorijos medžiagų naikinimo būdu.
(4)
Persvarsčius visuomenės ir gyvūnų sveikatai keliamo pavojaus klausimą, reikia leisti 2 kategorijos medžiagas, susidarančias per patvirtintą biodyzelio gamybos procesą, panaudoti pagal tam tikrą techninę paskirtį arba biodujoms gaminti.
(5)
Todėl Reglamentą (EB) Nr. 92/2005 reikėtų atitinkamai iš dalies pakeisti.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 92/2005 iš dalies keičiamas taip:
1)
2 straipsnis pakeičiamas taip:
„2 straipsnis
2 ir 3 kategorijų medžiagų patvirtinimas, apdorojimas, panaudojimas arba naikinimas
1. Patvirtinami šie procesai, kuriuos kompetentingos institucijos gali leisti taikyti 2 ir 3 kategorijų medžiagoms apdoroti, panaudoti arba naikinti:
a)
šarminės hidrolizės procesas, kaip apibrėžta I priede;
b)
aukšto slėgio aukštos temperatūros hidrolizės procesas, kaip apibrėžta II priede;
c)
biodujų aukšto slėgio hidrolizės procesas, kaip apibrėžta III priede;
d)
biodyzelino gamybos procesas, kaip apibrėžta IV priede;
e)
Brookes dujinimo procesas, kaip apibrėžta V priede; ir
f)
gyvūnų taukų deginimo terminiame boileryje procesas, kaip apibrėžta VI priede.
Patvirtinamas termomechaninis biokuro gamybos procesas, kaip apibrėžta VII priede, kurį kompetentingos institucijos gali leisti taikyti mėšlo, virškinamojo trakto turinio ir 3 kategorijos medžiagoms apdoroti ir naikinti.
2. Kompetentingos institucijos gali leisti naudoti kitus proceso parametrus, jeigu dėl tokių parametrų vienodai sumažėja visuomenės ir gyvūnų sveikatai keliamas pavojus, šiais etapais:
a)
biodyzelino gamybos proceso, kaip apibrėžta IV priedo 1 punkto b papunkčio i įtraukoje, etape; ir
b)
gyvūnų taukų deginimo terminiame boileryje proceso, kaip apibrėžta VI priedo 1 punkto c papunkčio i įtraukoje, etape.“
2)
3 straipsnio antraštinėje dalyje ir pirmajame sakinyje žodžių junginys „I-VI prieduose“ pakeičiamas žodžių junginiu „prieduose“.
3)
4 straipsnis iš dalies keičiamas taip:
a)
2 dalis papildoma šia pastraipa:
„Tačiau per biodyzelino gamybos procesą susidaranti medžiaga, kaip apibrėžta IV priede, sudeginama.“
b)
3 dalis papildoma šiuo punktu d:
„d)
jeigu per biodyzelino gamybos procesą susidaranti medžiaga, kaip apibrėžta IV priede, naudojama techniniams produktams gaminti.“
c)
5 dalis išbraukiama.
4)
Priedai iš dalies keičiami pagal šio reglamento priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. lapkričio 14 d.